Recenzija delovnega učbenika Skupaj gradimo slovenski jezik 4
Delovni učbenik Skupaj gradimo slovenski jezik 4 je predelana in dopolnjena različica samostojnega delovnega zvezka Gradim slovenski jezik 4 – Izdaja s plusom. Avtorice so ga uskladile s prenovljenim učnim načrtom. Gradivo vsebuje 21 poglavij. 
Kazalo je jasno, kratko in zelo pregledno. Na začetku vsakega poglavja so vprašanja, ki učencu pojasnijo, o čem govori poglavje. S tem načinom dela lahko pri učencih ustvarimo rutino in jasno opredelimo pričakovanja. 
Poglavja so podprta z dodatnimi vajami v sklopu Vaja dela mojstra. Na koncu vsakega poglavja je tudi namig za samorefleksijo. Določene vsebine so sedaj ločene tako vsebinsko kot vizualno, medtem ko so bile prej združene pod enim naslovom. 
Oblikovno je učbenik pregleden in ni prenasičen. Slikovno gradivo je ustrezno ter smiselno povezano z vsebino. Besedila na rumeni podlagi zmanjšajo bleščanje belega papirja in so v pomoč učencem z učnimi težavami pa tudi ostalim učencem. 
Dodane rubrike Dobro je vedeti dodatno spodbujajo radovednost ter omogočajo diferenciacijo. Gradivo vključuje tudi več navodil za delo v paru ali skupini. Delovni učbenik vsebuje tudi avdio- in videoposnetke, ki so enostavni za uporabo. Avtorice skozi celotno gradivo usmerjajo učence k uporabi spletnih priročnikov (npr. Frančka). V različnih poglavjih učence spodbujajo k prepisu v zvezek. Zelo primerno je, da so nekateri odseki zapisani z velikimi tiskanimi črkami, učenci pa jih morajo prepisati s pisanimi. Okvirčki s pravili so v celoti izpolnjeni. S popravljanjem napak v besedilu avtorice učence navajajo na natančnejše branje, samoregulacijo ter sprejemanje napak pri drugih in pri sebi. 
Opaziti je vključevanje aktualnih tem, kot je varovanje osebnih podatkov v osebnem pogovoru ali na spletu. Učenci se v tej starosti navajajo na ustrezno komunikacijo po telefonu in na različnih družbenih omrežjih, zato je zelo primerno, da jih na to opozarjamo tudi v šoli. Delovni učbenik ponuja medpredmetno povezovanje z družbo (tema o domačem kraju, promet, strpnost …) ter z naravoslovjem in tehnologijo (naravni pojavi). 
V delovnem učbeniku se pojavljajo naloge različnih tipov, kar pri učencih spodbuja večjo motivacijo, samostojnost in kritično razmišljanje. Z dodatkom neumetnostnih besedil delovni učbenik pripomore k večji spodbudi za branje. Besedila so primerna za četrtošolce in omogočajo različne oblike diferenciacije. 
4. 3. 2026 
Polona Nerat
